จุกที่ลำคอ รู้สึกแน่นที่ใต้ราวนมซ้ายบริเวณแถวๆกระดูกซี่โครง ท้องป่อง เวลานอนรู้สึกร้อนๆท้อง เป็นฝีที่ก้น(ไม่ได้ผ่า)และกำลังกินยาตามแพทย์สั่งอยู่ดังนี้ 1.ciprofloxacin ครั้งละ 2 เม็ด วันละ 2 ครั้ง ก่อนอาหารเช้าเย็น 2.omeprazole ครั้งละ 1 เม็ด วันละ 2 ครั้งก่อนอาหารเช้าเย็น 3.เมโทรนิดาโซล ครั้งละ 2 เม็ด วันละ 3 ครั้งหลังอาหารทั้งสามมื้อ เป็นมาได้อาทิตย์นึง แบบนี้ถือว้าอันตรายไหมครับ
สวัสดีค่ะ อาการจุกที่ลำคอ แน่นใต้ราวนมซ้าย ท้องป่อง ร้อนในท้อง น่าจะเป็นอาการของโรคกรดไหลย้อน และอาจมีกระเพาะอาหารอักเสบร่วมด้วยค่ะ ซึ่งหากได้ไปพบแพทย์ แล้วแพทย์จ่ายยา omeprazole มา ซึ่งเป็นยาที่ช่วยยับยั้งการหลั่งกรด ก็ให้ทานตามที่แพทย์สั่งค่ะส่วนการปฏิบัติตัวที่จะช่วยลดอาการ ทำให้โรคดีขึ้น ได้แก่ การเลือกทานอาหารที่ย่อยง่าย ไม่ทานเนื้อสัตว์ชิ้นใหญ่ ไม่ทานอาหารรสจัด ไม่ทานอาหารที่มีไขมันสูง เช่น อาหารทอดต่างๆ อาหารผัด ควรเคี้ยวช้าๆ ให้ละเอียด ไม่ทานและกลืนเร็ว ไม่ทานอาหารครั้งละปริมาณมากไป ทานแค่พออิ่ม ไม่ดื่มน้ำอัดลม อัดแก๊สต่างๆ รวมถึงชา กาแฟ โกโก้ แอลกอฮอล์ และไม่ควรทานอาหารแล้วนอนทันที ควรเว้นระยะไปอย่างน้อย 2 ชั่วโมง หากเป็นมื้อเย็น ควรเว้นระยะ 3-4 ชั่วโมง ห้ามทานยาแก้ปวดในกลุ่ม NSAIDs เช่น แก้ปวดเมื่อย ปวดข้อ เป็นต้น นอกจากนี้ หากมีท้องป่อง แน่นท้องมาก อาจทานยา เช่น ไซเมทิโคน (simethicone), เอ็ม คาร์มิเนทิฟ (M. Carminative) มาเจสโต (magesto-F) เป็นต้นส่วนยา ciprofloxacin และยา metronidazole ที่แพทย์จ่ายให้ เป็นยาปฏิชีวนะฆ่าเชื้อ ซึ่งแพทย์น่าจ่ายให้เพื่อรักษาฝีที่ก้นที่เป็นอยู่ค่ะ ทั้งนี้ หากไม่ได้แพ้ยาเหล่านี้ การทานยาดังกล่าว ก็ไม่ได้อันตรายอะไรค่ะ แนะนำให้ทานตามเวลาที่แพทย์สั่งไปก่อน หากฝีไม่ยุบลง หรือใหญ่มากขึ้น หรือยังคงปวด บวมอยู่ แนะนำควรกลับไปพบแพทย์เพื่อทำการรักษาเพิ่มเติม ซึ่งอาจต้องมีการผ่าระบายเอาหนองออกค่ะ